NORAKSTS

|  |  |
| --- | --- |
| 22.11.2018. | Nr.14/11 |

**APBŪVĒTĀ ZEMESGABALA RŪPNIECĪBAS IELĀ 73A, JELGAVĀ, ATSAVINĀŠANA**

(ziņo I.Škutāne)

Saņemts SIA “Fortum Latvia” (reģistrācijas numurs 40103854352, juridiskā adrese: Jelgava, Rūpniecības iela 73A, LV-3008) iesniegums, kurā lūdz atsavināt Jelgavas pilsētas pašvaldībai piederošo zemesgabalu Rūpniecības ielā 73A, Jelgavā.

Zemesgabals 26870 m2 platībā ar kadastra apzīmējumu 09000070333 Rūpniecības ielā 73A, Jelgavā (turpmāk – Zemesgabals) ir apbūvēts. Zemesgabals reģistrēts Jelgavas pilsētas zemesgrāmatā uz Jelgavas pilsētas pašvaldības vārda. Uz Zemesgabala atrodas 12 būves, kuras reģistrētas Jelgavas pilsētas zemesgrāmatas nodalījumā Nr.100000528505 ar kadastra Nr.09005070017 uz SIA “Fortum Latvia” vārda.

Publiskas personas mantas atsavināšanas likuma (turpmāk - Atsavināšanas likums) 4.panta ceturtās daļas 3.punktā noteikts, ka pašvaldības nekustamā īpašuma atsavināšanu var ierosināt zemesgrāmatā ierakstītas ēkas īpašnieks, ja viņš vēlas nopirkt zemesgabalu, uz kura atrodas ēka.

Atsavināšanas likuma 8.panta otrajā, trešajā, sestajā un septītajā daļā noteikts, ka atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

2018.gada 6.novembrī nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas Kompetences sertifikāts nekustamā īpašuma vērtēšanai Nr.88, derīgs līdz 2020.gada 22.jūnijam) novērtēja Zemesgabalu un noteica tā vērtību 160000 *euro*.

Valsts zemes dienesta Nekustamā īpašuma Valsts kadastra informācijas sistēmā Zemesgabala kadastrālā vērtība ir noteikta 48739 *euro*.

Atsavināšanas likuma 3.panta pirmās daļas 2.punkts nosaka, ka publiskas personas nekustamo mantu var atsavināt, pārdodot par brīvu cenu. Minētā likuma 37.panta pirmās daļas 1.punkts nosaka, ka pārdot publiskas personas mantu par brīvu cenu var, ja nekustamo īpašumu iegūst šā likuma [4.panta](https://likumi.lv/doc.php?id=68490#p4) ceturtajā daļā minētā persona. Šajā gadījumā pārdošanas cena ir vienāda ar nosacīto cenu ([8.pants](https://likumi.lv/doc.php?id=68490#p8)).

2018.gada 7.novembrī Jelgavas pilsētas pašvaldības īpašuma atsavināšanas komisija noteica Zemesgabala nosacīto cenu 161100 *euro* un maksimālo nomaksas termiņu – piecus gadus, jo, atbilstoši Atsavināšanas likuma 44.1 panta piektajai daļai, pārdodot apbūvētu publiskas personas zemesgabalu uz nomaksu, nomaksas termiņš nedrīkst būt ilgāks par pieciem gadiem.

Saskaņā ar likuma “Par pašvaldībām” 21.panta pirmās daļas 17.punktu, Publiskas personas mantas atsavināšanas likuma 4.panta ceturtās daļas 3.punktu, 8.panta otro, trešo, sesto un septīto daļu, 37.panta pirmās daļas 4.punktu, 44.1 panta piekto daļu, Jelgavas pilsētas pašvaldības īpašuma atsavināšanas komisijas 2018.gada 7.novembra lēmumu un SIA “Fortum Latvia” 2018.gada 5.novembra iesniegumu,

**JELGAVAS PILSĒTAS DOME NOLEMJ:**

1. Atsavināt Jelgavas pilsētas pašvaldībai piederošo apbūvēto zemesgabalu Rūpniecības ielā 73A, Jelgavā (kadastra apzīmējums 09000070333, platība 26870 m2), uz tā esošo būvju īpašniecei SIA “Fortum Latvia” (reģistrācijas numurs 40103854352) par nosacīto cenu 161100,00 *euro* (viens simts sešdesmit viens tūkstotis viens simts *euro*), nosakot maksimālo nomaksas termiņu - piecus gadus.
2. Jelgavas pilsētas pašvaldības īpašuma atsavināšanas komisijai veikt visas nepieciešamās darbības lēmuma izpildei.

Domes priekšsēdētājs (paraksts) A.Rāviņš

NORAKSTS PAREIZS

Administratīvās pārvaldes

Pašvaldības izpilddirektores sekretāre K.Simonova

2018.gada 22.novembrī